****

**Latvijas valsts budžeta finansētās programmas “Mazākumtautību un sabiedrības saliedētības programma”**

**Izvērtējums**

Identifikācijas Nr. 2023.LV/MTSP

**Saturs**

[Ievads 3](#_Toc180685421)

[1. Programmas raksturojums 4](#_Toc180685422)

[2. Projektu pieteikumu konkursa un vērtēšanas apraksts 5](#_Toc180685423)

[3. Apstiprināto un īstenoto projektu pieteikumu uzraudzība 7](#_Toc180685424)

[4. Projektu īstenoto rezultātu analīze 8](#_Toc180685425)

[5. Projektu īstenotāju aptaujas anketas secinājumi un atsauces 10](#_Toc180685426)

[6. Secinājumi 12](#_Toc180685427)

[Pielikums 15](#_Toc180685428)

# **Ievads**

Latvijas valsts budžeta finansētās programmas “Mazākumtautību un sabiedrības saliedētības programma” (turpmāk – programma) ir viena no Sabiedrības integrācijas fonda (turpmāk – Fonds) 2023.gadā administrētajām regulārajām programmām. Tās izvērtējuma mērķis ir sniegt ieskatu programmas konkursa (turpmāk – konkurss) norisē – projektu pieteikumu administratīvajā, atbilstības un kvalitātes vērtēšanā – apkopot projektos radīto un izvērtēt atbilstību programmas mērķim, kā arī iepazīstināt ar projektu īstenotāju atsauksmēm par projektu īstenošanas posmu. Veikt secinājumus, kas uzlabotu turpmāko programmas konkursu dokumentācijas izstrādi.

Izvērtējumā iekļauts programmas vispārīgais raksturojums – programmā pieejamais finansējums, kā arī pamata prasības projektu iesniedzējiem, projektu vērtēšanas procesa apraksts un projektu iesniegumu analīze, kā arī minētas projektu iesniegumos konstatētās kļūdas. Sniegts raksturojums par apstiprinātajiem projektiem, īstenotajām aktivitātēm un finansējuma apguves apkopojums. Īss kopsavilkums par 2023.gadā veikto klientu aptaujas anketu rezultātiem un secinājumi, kas jāņem vērā pie turpmāko konkursu dokumentāciju izstrādes.

Izvērtējuma ietvaros tiek analizēti projektu pieteikumu vērtēšanas rezultāti un noraidīto projektu iemesli, kā arī pieteicēju biežāk pieļautās kļūdas, sastādot projektu pieteikumus un plānojot projekta aktivitātes.

# **Programmas raksturojums**

Programmas “Mazākumtautību un sabiedrības saliedētības programma” mērķis ir veicināt sabiedrības saliedētību, savstarpējo sadarbību, mazināt aizspriedumus pret un starp etniskajām grupām un paplašināt latviešu valodas lietošanas vidi.

Vienotas, drošas un atvērtas sabiedrības mērķa sasniegšanai sabiedrības saliedēšanā, īpaši jāveicina saprašanos starp dažādām iedzīvotāju grupām.[[1]](#footnote-2) Programma veidota ņemot vērā Saliedētas un pilsoniskas aktīvas sabiedrības attīstības pamatnostādnes 2021.-2027.gadam, Nacionālā attīstības plāna 2021. – 2027.gadam prioritāti “Vienota, droša un atvērta sabiedrība” un Nacionālās drošības koncepcijā noteiktajām prioritātēm pilsoniskas sabiedrības vienotības apdraudējuma novēršanai noteikto. Konkursa nolikums (turpmāk – nolikums) izstrādāts saskaņā ar Ministru kabineta 2012.gada 29.maija noteikumiem Nr.374 “Līdzfinansējuma piešķiršanas, vadības, uzraudzības un kontroles kārtība sabiedrības integrācijas veicināšanai un nevalstiskā sektora attīstības programmu un projektu īstenošanai”.

Fonds Latvijas valsts budžeta ietvaros kopš 2021. gada rīko projektu atlases konkursu Latvijas Republikā reģistrētām biedrībām vai nodibinājumiem, kas atbilst Biedrību un nodibinājumu likumā noteiktajam. Lai pieteicējs varētu iesniegt projekta pieteikumu konkursā, tam ir pēdējos 2 (divus) gadus nepārtraukti darbojas mazākumtautību jomā vai saliedētas pilsoniskās sabiedrības attīstības jomā.

Konkursā tika atbalstīti projekti, kuros paredzētās aktivitātes vērstas uz programmas mērķa sasniegšanu un kuru ietvaros notiek bērnu, jauniešu vai ģimeņu izglītojošas lekcijas, praktiskās darbnīcas un citi izglītojoši pasākumi (tai skaitā neformālās izglītības pasākumi), kas veicina saliedēšanos un izpratni par sabiedrības daudzveidību un paplašina latviešu valodas lietošanas vidi, mazinot negatīvos stereotipos balstītu attieksmi pret un starp dažādām etniskajām grupām. Projekta mērķa grupa ir bērni, jaunieši[[2]](#footnote-3) un viņu ģimenes. Konkursa nosacījumi paredz, ka projekta aktivitāšu ietvaros vienlaikus piedalās ne mazāk kā 50% mazākumtautību pārstāvju.

Lai veicinātu latviešu valodas lietošanas vidi, konkursā projektu pieteikumi, kuri projekta ietvarā plānoja īstenot visas aktivitātes Rēzeknē, Daugavpilī, Liepājā vai Rīgā, kvalitātes vērtēšanas posmā saņēma papildu punktu. Papildus punkta piešķiršana kritērijos tika izvirzīta balstoties uz Izglītības un zinātnes ministrijas sniegto informāciju, kā arī uz Latvijas Republikas Centrālās statistikas pārvaldes datiem (CSP datu atjaunošanu veikusi 21.12.2022.), latviešu valodas vides paplašināšanas un atbalsta pasākumi nepieciešami valstspilsētās un novados, kur ir izveidojusies izteikti multilingvāla vide un liels patstāvīgo iedzīvotāju skaits, kuru dzimtā valoda nav latviešu.

Mazākumtautību un saliedētības programmas īstenošanai 2023.gada budžetā bija paredzēts finansējums 31 303 EUR apmērā. Ņemot vērā, ka tā ir vienīgā etniskās saliedētības programma, un interese par dalību programmā ir būtiski lielāka kā pieejamais finansējums, Fonda sekretariāts 2023.gada 8.septembra Fonda padomes sēdē izteica priekšlikumu palielināt Mazākumtautību un saliedētības programmas finansējumu 2023.gadam līdz 86 000 EUR. Finansējuma pārdale 2023.gadam bija iespējama no Ģimeņu programmu īstenošanas, ņemot vērā, ka Ģimeņu atbalsta programmā īstenotais apvienotais iepirkums pasākumu īstenošanai un komunikācijai sākotnēji beidzās bez rezultāta, un tika veikts atkārtots iepirkums, kā rezultātā tika precizēts aktivitāšu īstenošanas grafiks un naudas finanšu izlietojuma prognoze, daļu finansējumu pārceļot uz 2024.gadu. Fonda padome lēma palielināt finansējumu 2023.gadam līdz 86 000 EUR.

Līdz ar to 2023. gadā konkursam kopējais pieejamais finansējums bija 86 000 EUR, vienam projektu iesniedzējam tika noteikts pieejamais minimālais finansējums 2 500 EUR, bet maksimālais finansējums 10 000 EUR.

Konkursā tika atbalstīti projektu pieteikumi, kuros aktivitātes nav saimnieciskas un bija vērstas uz programmas mērķa sasniegšanu, kā arī sniegtas mērķa grupai bez maksas.

# **Projektu pieteikumu konkursa un vērtēšanas apraksts**

Programmas ietvaros 2023.gada 11.septembrī Fonds tīmekļa vietnē www.sif.gov.lv izsludināja Latvijas valsts budžeta finansētās programmas “Mazākumtautību un sabiedrības saliedētības programma” konkursu ar projektu pieteikumu iesniegšanas termiņu – 2023.gada 9.oktobra plkst. 12:00. Noteiktajā termiņā tika saņemti 25 (divdesmit pieci) pieteikumi par kopējo summu 233 388,00  EUR.

Projekta pieteikumi tika izvērtēti pēc administratīvajiem, atbilstības un kvalitātes vērtēšanas kritērijiem.

Fonda darbinieki veica konkursā iesniegto 25 projektu pieteikumu administratīvo vērtēšanu laikā no 2023. gada 9. oktobra līdz 2023. gada 18. oktobrim. Projektu iesniedzējiem tika nosūtīta informācija par nepieciešamajām darbībām trūkumu novēršanai. Konstatētie trūkumi bija:

1. Projekta pieteikumā, budžeta veidlapā izmaksas pārsniedz pieļaujamās % robežas kategorijās;
2. Projekta pieteikuma veidlapa iesniegta ar neaizpildītu veidlapas sākuma sadaļu;
3. Projekta pieteikuma budžeta veidlapa ir iesniegta neparakstīta;
4. Projekta pieteikumam nav pievienota budžeta veidlapa.

Laikā no 2023. gada 19. oktobra līdz 2023. gada 31. oktobrim vērtēšanas komisija veica projektu pieteikumu vērtēšanu pēc atbilstības un kvalitātes kritērijiem. Pieteikumu atbilstība tika vērtēta pēc “Atbilst” un “Neatbilst” principa, vērtējumu “Neatbilst” pamatojot, ņemot vērā, ka projektu pieteikumu atbilstība nosakāma pēc ārējos reģistros pieejamās informācijas, kas ir publiski pieejama un pārbaudāma. Konkursa nolikumā tika noteikti 7 (septiņi) atbilstības vērtēšanas kritēriji un 7 (septiņi) kvalitātes vērtēšanas kritēriji. No 25 saņemtajiem projektu pieteikumiem par atbilstošiem pēc atbilstības vērtēšanas kritērijiem vērtēšanas komisija atzina 18 projektu pieteikumus un virzīja tos tālākai vērtēšanai pēc kvalitātes vērtēšanas kritērijiem.

Atbilstoši konkursa nolikuma 5.12.punktam 15 projektu pieteikumi, kas bija saņēmuši konkursa nolikumā noteikto minimāli nepieciešamo punktu skaitu (12 punkti) visos kvalitātes vērtēšanas kritērijos, tika sarindoti dilstošā secībā pēc iegūtā kopējā punktu skaita kvalitātes vērtēšanas kritērijos un pēc vidējo vērtējumu summas kvalitātes vērtēšanas kritērijos 5.9.1. “Projekta ieguldījums programmas mērķa sasniegšanai”, 5.9.4. “Mērķa grupas raksturojums, kādas ir izvēlētās metodes darbam ar mērķa grupu un cik tās ir atbilstošas projekta mērķu sasniegšanai” un 5.9.6. “Plānoto izmaksu atbilstība plānotajām aktivitātēm un rezultātiem”.

Pieci projekta iesniegumi (*tabula Nr.1*) pēc atbilstības vērtēšanas tika virzīti noraidīšanai kā neatbilstoši pēc atbilstības vērtēšanas kritērijiem, jo tiem nebija atbilstošas pieredzes mazākumtautību jomā vai saliedētas pilsoniskās sabiedrības attīstības jomā, kā to nosaka konkursa nolikuma 3.1.1. kritērijs “Projekta pieteikumu iesniegusi Latvijas Republikā reģistrēta biedrība vai nodibinājums, kas atbilst Biedrību un nodibinājumu likumā noteiktajam. Projekta iesniedzējs pēdējos 2 (divus) gadus (2021. un 2022.gadā līdz pieteikumu iesniegšanas termiņa beigām) nepārtraukti darbojas mazākumtautību jomā vai saliedētas pilsoniskās sabiedrības attīstības jomā”.

 Zemāk uzskaitītie projekta pieteicēji, pamatojoties uz publiski pieejamo informāciju, kuri pēdējos 2 gadus līdz projektu pieteikumu iesniegšanas termiņa beigām nepārtraukti nedarbojas mazākumtautību jomā vai saliedētas pilsoniskās sabiedrības attīstības jomā.

*Tabula Nr.1*

|  |  |  |
| --- | --- | --- |
| Nr.p.k. | Projekta Nr. | Projekta pieteikuma iesniedzējs |
| 1. | 2023.LV/MTSP/3 | Biedrība “Mini-pitch” |
| 2. | 2023.LV/MTSP/4  | Biedrība SK “Amber” |
| 3. | 2023.LV/MTSP/16 | Biedrība “Express Yourself” |
| 4. | 2023.LV/MTSP/21 | Biedrība “Krievu balss Latvijai” |
| 5. | 2023.LV/MTSP/23 | Biedrība “CERĪBAS PAKĀPIENS” |

Savukārt divi projekta pieteicēji neatbilda konkursa nolikuma kritērijam 3.1.2. “Projekta iesniedzējs neatbilst nevienam no Publisko iepirkumu likuma 42.panta otrajā  daļā minētajiem kandidātu un pretendentu izslēgšanas gadījumiem”, jo projekta iesniedzējiem uz 2023.gada 9.oktobri nebija iesniegtas visas deklarācijas un pārskati, kuri var ietekmēt nodokļu nomaksas stāvokli.

*Tabula Nr.2*

|  |  |  |
| --- | --- | --- |
| Nr.p.k. | Projekta Nr. | Projekta pieteikuma iesniedzējs |
| 1. | 2023.LV/MTSP/14 | Biedrība “Latvijas Platforma attīstības sadarbībai” |
| 2. | 2023.LV/MTSP/24  | Biedrība “Latvijas Senioru deju apvienība” |

Projekta pieteikumi, kuri noraidīti kvalitātes vērtēšanas rezultāta nesasniedz minimāli nepieciešamo punktu skaitu konkursa nolikuma kritērijos 5.9.1. “Projekta ieguldījums programmas mērķa sasniegšanai” vai 5.9.2. “Projekta aktivitāšu novērtējum”. Zemāk tabulā biedrību saraksts.

*Tabula Nr.3*

|  |  |  |
| --- | --- | --- |
| Nr.p.k. | Projekta Nr. | Projekta iesniedzējs |
| 1. | 2023.LV/MTSP/13 | Biedrība “Tīne” |
| 2. | 2023.LV/MTSP/10 | Biedrība “Jēkabpils romu biedrība “ŠATRA””  |
| 3. | 2023.LV/MTSP/22 | Biedrība “Bulduru, Buļļuciema un Lielupes attīstības biedrība” |

Pieciem pieteikumiem no 9 (deviņiem) tika noteikts veikt precizējumus pirms projekta īstenošanas līguma noslēgšanas ar Fondu. Precizējumi bija nepieciešami pieteikumu saturiskajā daļā – atsevišķu sadaļu informācijas detalizētāks izklāsts un projektu budžetos – atsevišķu pozīciju pamatotības un aprēķina skaidrojums.

Ņemot vērā konkursam palielināto finansējumu līdz 86 000 EUR apmēram, vērtēšanas komisija virzīja Fonda padomei:

* apstiprināšanai 9 (deviņi) projekta pieteikumus par kopējo summu 86 000,00 EUR, astoņus projekta pieteikumus apstiprināt par pilnu pieprasīto finansējumu, bet vienu projekta pieteikumu par finansējumu nepilnā apmērā 7332,08 EUR;
* sešus projektu pieteikumus virzīt noraidīšanai nepietiekama finansējuma dēļ;
* septiņus projektu iesniegumus virzīt noraidīšanai kā neatbilstošus pēc atbilstības vērtēšanas kritērijiem;
* trīs projektu pieteikumus virzīt noraidīšanai kā neatbilstošus pēc kvalitātes vērtēšanas kritērijiem.

# **Apstiprināto un īstenoto projektu pieteikumu uzraudzība**

2023.gada 14.novembrī elektroniski rakstiskajā procedūrā Nr. 2023-7, Sabiedrības integrācijas fonda padome pieņēma lēmumu par 9 (deviņu) projektu pieteikumu apstiprināšanu.

Projekta izmaksu attiecināmības periods bija no 2023.gada 1.novembra līdz 2024.gada 31.maijam. Visām projekta aktivitātēm bija jābūt pabeigtām līdz 2024.gada 31.maijam.

Projekta aktivitātes tika īstenotas 4 Latvijas reģionos – Rīgas, Zemgales, Kurzemes un Latgales. *Skat. zemāk tabulā Nr.4.*

*Tabula Nr.4*

|  |  |  |
| --- | --- | --- |
| **Projekta pieteicējs** | **Projekta nosaukums** | **Reģions** |
| Biedrība “Sadarbības platforma” | Mēs dzīvojam Latvijā  | Rīga, Latgale |
| Biedrība “Goraļ”  | Pasakas vieno tautas Rēzeknē!  | Latgale |
| Biedrība “I.Kozakēvičas Latvijas Nacionālo Kultūras Biedrību asociācija” | Kopīgie svētki: Integrācija caur gadskārtu svētkiem | Rīga |
| Biedrība “Zemgales NVO centrs”  | Zināt. Izprast. Pieņemt.  | Rīga, Zemgale |
| Biedrība “Jauniešu centrs Dari Vari”  | Kopdare  | Rīga |
| Biedrība “Kopienu sadarbības tīkls “Sēlijas salas””  | Piederības salas meklējot  | Latgale, Zemgale |
| Biedrība “Patvērums ģimenei” | “Vienotība dažādībā” | Kurzeme |
| Biedrība “Rēzeknes pilsētas Teātris-studija “Joriks”” | Vienotībā ir spēks  | Latgale |
| Biedrība “ERFOLG”  | Kultūras maratons: Vācija un Latvija ar visām maņām  | Latgale |

*\*2023 gada projekta pieteicēja, projekta nosaukuma un reģiona tabula.*

# **Projektu īstenoto rezultātu analīze**

Kopējais projektos iesaistītās tiešās mērķa grupas dalībnieku skaits 2023. gadā bija 2896 bērni, jaunieši un viņu ģimenes locekļi, tai skaitā gan mazākumtautību pārstāvji, gan latvieši. Kopējo mazākumtautību pārstāvju skaitu, no atskaitēm, sastāda 789 pārstāvji (krievi, baltkrievi, vācieši, poļi, ukraiņi, romi, baltkrievi, uzbeki u.c.). Projekta ietvarā tika iesaistīti arī vecāki, brāļi, māsas, tuvinieki, pedagogi, citu organizāciju pārstāvji, bet skaitliski grūti definējama ir, cik tieši to ir bijis, jo pasākumos piedalījās arī apmeklētāji.

Lai arī precīzu visu projektu aktivitāšu dalībnieku skaitlisko dalījumu pa etniskās izcelsmes grupām nav iespējams noteikt, jo ne visi dalībnieki piekrīt norādīt savu tautību, tomēr, kā secināms no projektu noslēgumu pārskatos, interneta vietnēs un medijos pieejamās informācijas, lielākais mazākumtautību izcelsmes dalībnieku skaits, kas aktīvi piedalījušies projektu īstenošanas aktivitātes, ir slāvu izcelsmes jaunieši. Tas skaidrojams ar Latvijas sabiedrības etniskā sastāva īpatnībām. Skaitliskā proporcija starp latviešu jauniešiem un mazākumtautību jauniešiem atbilstoši konkursa nolikumam tika nodrošināta.

Lai sasniegtu programmas mērķi - veicinātu sabiedrības saliedētību, savstarpējo sadarbību, mazināt aizspriedumus pret un starp etniskajām grupām un paplašināt latviešu valodas lietošanas vidi projektu ietvarā tika realizētas sekojošas aktivitātes:

* **Izglītojošas ekskursijas -** kā vienu no aktivitātēm vairāki projektu īstenotāji bija ieplānojuši un īstenoja izglītojošas ekskursijas, lai iepazītos un uzzinātu ko jaunu, par Latviju, ar mērķi paplašināt latviešu valodas lietojumu un uzzinātu ko jaunu par zemi kurā dzīvojam. Piemēram biedrība “Jauniešu centrs Dari Vari” organizēja vairākas izglītojošās ekskursijas - Ekskursija  ar gidu uz Vecrīgu, lai uzzinātu par 1991.gada Barikāžu dienu un Ekskursija ar gidu uz Latvijas Okupācijas muzeju. Tā pat biedrība “Goraļ” organizēja izzinošo ekskursiju Rēzeknē un tās apkaimē, kur lektora vēsturnieka pavadībā pastaigā  pa pilsētu un tās apkārtni, tika apskatītas vietas un objekti, kas saistīti ar dažādiem tautu iedzīvotājiem Rēzeknē un tās apkārtnē.
* **Debates, diskusijas, izglītojošas tikšanās, kultūras un svinamo svētu pasākumi** - šie pasākumi plānoti un īstenoti ar mērķi, palielināt mazākumtautību pārstāvju pilsoniskās līdzdalības sajūtu un vēlmi iesaistīties sabiedriskajos procesos, kā arī iesaistoties pasākumos papildināt gan savas, gan savu ģimenes locekļu latviešu valodas zināšanas un lietojumu. Piemēram biedrība “Rēzeknes pilsētas Teātris-studija “Joriks”” projekta ietvarā veica neformālās apmācības “Esam vienādi”, kur ar teātra metodi notika jauniešu un ģimeņu sadarbība izstrādājot performanci un parādot to publikai. Savukārt biedrība “I.Kozakēvičas Latvijas Nacionālo Kultūras Biedrību asociācija” organizējusi vairākus pasākumus, Lieldienas, Ziemassvētku un citus, kuros rādīts un stāstīts par dažādo tautu svētku svinēšanu tradīcijām, dziesmām, ēdieniem.
* **Radošās un izzinošās darbnīcas**, kuru īstenošanas laikā dažādu tautību pārstāvji kopā ar latviešiem iesaistījušies diskusijās un radošās darbnīcās, kur darbošanās mijiedarbība palīdzēja izprast citu kultūru īpatnības un komunicēt ar cilvēkiem no dažādām vidēm un kultūrām. Piemēram, biedrības “Zemgales NVO centrs” aktivitāte “Sarunu pēcpusdienas ar viedokļu līderiem” vai interaktīva spēle , “Sabiedrības daudzveidība. Stereotipi”, kur pasākuma ietvarā tika iesaistītas vairākas mācību iestādes Jelgavā, kas kopīgi gan izstrādāja, gan izspēlēja interaktīvo spēli.
* **Foto stāstu, videofilmiņu gatavošana**, **izstādes, prezentācijas** izmantotas vairāk vai mazāk visos īstenotajos projektos, it sevišķi kā projekta darbības rezultāts noslēguma pasākumos. Piemēram biedrības Kopienu sadarbības tīkls “Sēlijas salas” veidoja 4 Sēlijas ģimeņu video intervijas – 2 ģimenes no latviski runājošas vides Sēlijas rietumos, 2 ģimenes no etniski jauktiem Sēlijas austrumiem. Ģimenes iepazīstināja ar dzīvi savā kopienā, piederības izjūtu savam pagastam un Latvijai gan apliecinot sabiedrības saliedētību, gan informējot sabiedrību par mazāk pamanītām apdzīvotām vietām kā arī izveidoja aptauju, pēc kuras projekta noslēgumā prezentētas info grafikas par sekojošo: Kā viņi izjūt savu piederību Sēlijai? Vai viņi zina, kas notiek vietējā pašvaldībā un savā pagastā? Kur iedzīvotāji iegūst informāciju?
* **Literāli muzikāls vakars, teātra uzvedumi, animācijas filmas izveide** vairāki projekta īstenotāji organizējuši tematiskos vakarus, kas vairāk saistīti ar kultūras dzīvi, stāstot gan par rakstniekiem, dzejniekiem un zinātniekiem, tādējādi izglītojot bērnus, jauniešus un viņu ģimenes par Latvijas radošajām personībām, kā arī iesaistīti paši veidojot savus uzvedumus un animācijas filmu. Piemēram biedrība “Sadarbības platforma” pēc dalības lomu spēlēs un uzvedumos kopīgi izveidojusi animācijas filmu “Draudzējamies Latvijā”.
* **Noslēguma pasākumi -** gandrīz visos projektos bija plānoti projektu noslēguma pasākumi, kas noslēdza iepriekš veikto izziņas, pētniecības un radošo darbu, kuros uzstājās gan pieaicinātie dažādu jomu eksperti, gan paši dalībnieki ar sagatavotajām prezentācijām, kā arī tika demonstrēti dažādi jauniešu kopīgās sadarbības rezultāti – teatralizēti uzvedumi, folkloras priekšnesumi, izstādes, videomateriāli un tml. Kā piemēram biedrība “Rēzeknes pilsētas Teātris-studija “Joriks”” organizēja noslēguma pasākumu “Tautu pikniks” Rēzeknē, kur aktīvu dalību piknikā ņēma pilsētas un novada iedzīvotāji un viesi.

Visiem projektiem nodrošināta publicitāte – informācija publicēta gan biedrību portālos, ganfacebook.com*,* sagatavoti video sižeti, prezentāciju materiāli. Informācija par projektiem publicēta projektu īstenotāju un to sadarbības partneru interneta vietnēs. Materiālos ir korektas atsauces uz Fondu, kā arī izmantota mirkļbirka #Saliedetiba2023.

Kopējais apgūtais programmas finansējums ir 85242,21 EUR. Finansējuma apguvi un nepilnīgas finansējuma apguves iemeslus skatīt zemāk tabulā Nr.5.

*Tabula Nr.5*

**Projektu ietvaros pieprasītais un izlietotais finansējums**

|  |  |  |  |  |  |  |
| --- | --- | --- | --- | --- | --- | --- |
| **Npk.** | **Projekta Nr.** | **Projekta pieteicējs** | **Projekta nosaukums** | **Plānotās projekta izmaksas EUR** | **Faktiskās attiecinātās projekta izmaksas EUR** | **Neizlietotais finansējums EUR** |
| 1 | 2023.LV/MTSP/01 | Biedrība “Sadarbības platforma” | Mēs dzīvojam Latvijā  | 10000,00 | 10000,00 | 0,00  |
| 2 | 2023.LV/MTSP/02 | Biedrība “Goraļ”  | Pasakas vieno tautas Rēzeknē!  | 8903,01 | 8902,98 | 0,03 |
| 3 | 2023.LV/MTSP/06 | Biedrība “I.Kozakēvičas Latvijas Nacionālo Kultūras Biedrību asociācija” | Kopīgie svētki: Integrācija caur gadskārtu svētkiem | 9977,76 | 9977,76 | 0,00  |
| 4 | 2023.LV/MTSP/09 | Biedrība “Zemgales NVO centrs”  | Zināt. Izprast. Pieņemt.  | 10000,00 | 10000,00 | 0,00  |
| 5 | 2023.LV/MTSP/11 | Biedrība “Jauniešu centrs Dari Vari”  | Kopdare  | 9993,50 | 9864,33 | 129,17 |
| 6 | 2023.LV/MTSP/12 | Biedrība “Kopienu sadarbības tīkls “Sēlijas salas””  | Piederības salas meklējot  | 7332,08 | 7152,00 | 180,08 |
| 7 | 2023.LV/MTSP/15 | Biedrība “Patvērums ģimenei” | “Vienotība dažādībā” | 9781,92 | 9422,16 | 359,76 |
| 8 | 2023.LV/MTSP/18 | Biedrība “Rēzeknes pilsētas Teātris-studija “Joriks”” | Vienotībā ir spēks  | 10000,00 | 10000,00 | 0,00  |
| 9 | 2023.LV/MTSP/20 | Biedrība “ERFOLG”  | Kultūras maratons: Vācija un Latvija ar visām maņām  | 10000,00 | 9922,98 | 77,02 |
| **KOPĀ:** | **85988,27** | **85242,21** | **746,06** |

*\*2023. gada dati*

# **Projektu īstenotāju aptaujas anketas secinājumi un atsauces**

Fonds 2024.gada vasarā veica 2023.gada klientu apmierinātības aptauju (turpmāk – Aptauja) par 2023.gada visu īstenošanas posmu un projektu atskaitēm. Aptaujā piedalījās 7 respondenti, no kuriem visi atzina, ka projekta atskaišu sagatavošana neradīja viņiem lielas grūtības, kā arī projekta īstenotāji bija izpratuši, kādi dokumenti tiek pieprasīti projekta atskaitēs.

Jautājumā: Vai projekta īstenošanas laikā radās nepieciešamība veikt līguma grozījumus?

Atbilde: Tikai vienam projekta pieteicējam bija šāda nepieciešamība, pārējiem grozījumi nebija nepieciešami vai izmaiņas bija nebūtiskas un tās bija iespēja saskaņot e-pastā neveicot līguma grozījumus.

Jautājumā: Vai meklējāt informāciju SIF tīmekļa vietnē atrodamajās vadlīnijās par atskaišu sagatavošanu?

Atbilde: Pieci no septiņiem respondentiem - Jā, iepazinos ar atskaišu sagatavošanas vadlīnijām un atradu atbildi uz savu jautājumu. Pārējiem 2 nebija nepieciešama šāda informācija, lai sagatavotu atskaites.

Jautājumā: Vai un kādas individuālās konsultācijas iespējas izmantojāt?

Atbilde: Konsultācijas saņemta e-pastā vai pa telefonu, bet diviem no septiņiem tādas nebija nepieciešamas.

**Projektu pieteicēju ieteikumi Fondam noslēgumu pārskatos**:

***Biedrība “Sadarbības platforma”*** *- Ir ļoti būtiski turpināt saliedēšanas aktivitātes latviešu un mazākumtautību bērnu un jauniešu vidū, it īpaši ņemot vērā saspringto situāciju kara Ukrainā saistībā. Kad nereti īpaši krasi izceļas nacionālie jautājumi. Būtu ļoti svarīgi projektu uzsākšanu plānot aptuveni mācību gada sākumā un beigas līdz jūlijam, lai ir iespējams normāli rīkot projekta noslēgumu.*

***Biedrība “Goraļ”****- Dalībnieki un viņu vecāki izteica milzīgu pateicību par iespēju mācīties caur pasakām. Visi lūdza, lai šāds projekts tiktu turpināts, jo pateicoties pasakām bērniem bija radusies interese pašiem arī papildus lasīt, pie kam lasīt latviešu valodā. Līdz ar to tika veicināta arī latviešu valodas apguve un lietošana. Kā arī tieši pateicoties pasakām dalībnieki labāk sāka viens otru saprast, uztvēra labāk cits citu un kļuva draudzīgāki.*

***Biedrība “I.Kozakēvičas Latvijas Nacionālo Kultūras Biedrību asociācija”****- Projekts “Kopīgie svētki: Integrācija caur gadskārtu svētkiem” – izdevusies par visiem 100 procentiem! Tas bija visīstākais integrācijas projekts, tas parādīja cik mēs – Latvijas daudznacionālā sabiedrība ar pamatnāciju priekšgalā – esam savstarpēji interesanti, parādīja kā mūsu tautu kultūra un senās tradīcijas satuvina, māca iecietību un cieņu pret dažādu tautu kultūru. Parādīja, ka ir līdzīgas tradīcijas dažādām tautām. Un, redzot ar kādu apbrīnu un aktivitāti mūsu bērni piedalījās projekta aktivitātēs, var secināt – līdzīgi projekti ir nepieciešami! Šādi pasākumi veicina kultūras apmaiņu, valodu  mācīšanos, vispārēju vērtību un normu izpratni, veidojot kopīgas pieredzes un saiknes starp dažādām sabiedrības grupām.* *Par šādām iespējām, pateicamies Sabiedrības Integrācijas Fonda komandai! Izvēloties mūsu projektu, jūs devāt iespēju pieskarties kultūrai,  ģimenēm ar bērniem un maznodrošinātajiem iedzīvotājiem, jo visi pasākumi bija bez maksas!*

***Biedrība “Zemgales NVO centrs”****- Ļoti vērtīga pieredze darbā ar jauniešiem un arī mācību iestādēm. Prieks par tiem jauniešiem, kuri aktīvi un ar atvērto sirdi iespēju robežās iesaistījās vairākās projekta aktivitātēs. Noteikti turpināsim izmantot izstrādāto spēli un turpināt pievērst uzmanību stereotipu un aizspriedumu tēmām. Tieši spēļu izspēlēs citviet varēja redzēt, ka paceltā tēma ir ļoti sāpīga un ar vienu vien izrunāšanu izspēles laikā problēma netiks atrisināta. Tādejādi, varam secināt, ka joprojām ir nepieciešams rīkoties tolerances attīstības veicināšanā.*

*Sarunās ar mazākumtautību jauniešiem, daļa no tiem piekrita, ka latviešu valodas lietošanas vides paplašināšana tiem būtu noderīga un tas atvieglotu turpmāko dzīvi, t.sk. mācību procesu.*

*Kopumā uzskatu, ka jāpievērš uzmanība arī latviešu jauniešu izglītošanai par stereotipu un aizspriedumu tēmām, tieši tāpēc, ka tie mazāk saskaras ar stereotipu iespaidā rādītām rīcību sekām, viņiem ir jāparāda un tādejādi jāmotivē būt tolerantiem. Savukārt, mazākumtautību jauniešiem vajadzētu iepazīstināt arī ar rīcības metodēm, lai zināt ko labāk darīt, kad tomēr sanāk saskarties ar tāda veida rīcību, un to kā pārvarēt ar tāda veida rīcību radītām psiholoģiskām traumām. Paldies par atbalstu projekta realizācijā!*

***Biedrība “Jauniešu centrs Dari Vari”***  *- Programma ir ļoti vērtīga, tikai žēl, ka tās realizācija ir tik īsa un atvēlētais budžets salīdzinoši mazs, jo dalībnieki ļoti vēlētos turpinājumu, kā arī dažās no nodarbībām nācās atteikt dalību interesentiem ierobežojot to skaitu. Mēs esam priecīgi, ka mums izdevās iedvesmot tik plašu cilvēku skaitu dažādu nacionalitāšu iedzīvotāju sadraudzēties un kopīgi piedalīties aktivitātēs.*

*Biedrība “Rēzeknes pilsētas Teātris-studija “Joriks””- Viss bija labi organizēts un saplānots. Jāparedz arī slikti laika apstākļi! Projekta dalībnieki bija ļoti pateicīgi par šādu iespēju piedalīties aktivitātēs. Projekta organizētāji ir tiešām apmierināti ar tik lielisku projektu un pateicībā SIF par iespēju to realizēt.*

***Biedrība “ERFOLG”****- Projekta “Kultūras maratons: Vācija un Latvija ar visām maņām” īstenošana Daugavpilī ir bijusi tieši laikā. Pandēmija, karš un citi sociāli-politiskie notikumi, ir veicinājuši sabiedrības sadrumstalotību pilsētā. Iesaistot mazākumtautības- krievvalodīgus, ebrejus, poļus un arī ukraiņus pasākumos ar pamatnācijas dalību, mēs speram nozīmīgu soli sabiedrības saliedēšanai. Pasākumos sniegta informācija, ko vācam ļoti rūpīgi un mērķtiecīgi, Daugavpilī veidoja pozitīvu attieksmi pret latviešiem un vāciešiem, savukārt informatīvi-izglītojošais darbs sociālajos tīklos virzīja sabiedrības kultūrizpratnes veidošanas procesu vēl tālāk. Biedrība ERFOLG uzskata, ka šīs darbs Daugavpilī ir jāturpina, kamēr sabiedrība tam vēl ir gatava, līdz ar to mūsu ieteikums turpmākajos projektu konkursos likt akcentu uz Latgales reģionu.*

# **Secinājumi**

Izvērtējot projektu īstenošanā sasniegtos rezultātus un iesniegtos projektu noslēguma pārskatus ar pievienotajiem nepieciešamajiem izmaksu pamatojuma dokumentiem, secināms, ka, projektu saturiskie rezultāti ir sasnieguši plānotos mērķus un gan tiešā, gan netiešā mērķauditorija ir aktīvi darbojusies un ir gandarīti par sasniegto.

 Lai gan 4 (četriem) no iesniegtajiem noslēguma pārskatiem bija nepieciešams veikt labojumus finanšu pārskatos, lielākoties var secināt, ka projektu īstenotāju administratīvā kapacitāte ir bijusi pietiekoša un ir laba izpratne par korektu izdevumus attaisnojošo dokumentu sagatavošanu un iesniegšanu pie projekta noslēguma pārskata apstiprināšanas. NVO personālam ir pietiekoša kvalifikācija un zināšanas par dokumentu apriti un tā kārtošanu atbilstoši prasībām ir laba izpratne par grāmatvedības kārtošanu un pareizu dokumentu noformēšanu, projektu īstenotāji ir ņēmuši vērā iepriekšējo gadu pieredzi un centušies neatkārtot iepriekšējos gados pieļautās kļūdas.

 Projektu īstenošana ir spējusi vienot dažādu tautību bērnus, jauniešus un viņu ģimenes kopīgiem mērķiem, kopīgi darbojoties. Lai arī kopējā projektos aptvertā tiešā mērķa grupa ir relatīvi neliela, projektu aktivitātes ir veicinājušas programmas mērķa sasniegšanu.

 Lai sekmētu mazākumtautību biedrību ilgtspēju un turpinātu iesākto būtu lietderīgi turpināt šo programmu ik gadu, nedaudz piekoriģējot mērķi, lai vēl precīzāk sasniegtu vēlamo rezultātu un daudz fokusētāk, precīzāk definētu to. Noteikti jāturpina kā vienu no mērķiem virzīt sabiedrības saliedētības veicināšanu, bet iekļaut arī savstarpējo solidaritāti, paaudžu sadarbību, sociālo uzticēšanos, lai mazināt aizspriedumus pret un starp etniskajām grupām un noteikti turpināt paplašināt latviešu valodas lietošanas vidi šajās grupās.

 Balstoties uz 2023. gada iesniegto projektu pieteikumiem tiek secināts, ka kopumā izvirzītie projekta vērtēšanas kritēriji ir labi un pamatoti. Ja 2023. gada nolikums papildu punktu paredzēja tiem projekta pieteikumiem, kas paredzēja visas aktivitātes veikt Rīgā, Daugavpilī, Rēzeknē vai Liepāja, tad jau 2024. gada nolikumā tas tika mērķtiecīgo fokusēts uz Latgales reģionu.

Tāpat nepieciešams izvērtēt pieļaujamo % pie attiecīgo izmaksu sadaļas no kopējā budžeta 2023. gadā tas iedalījās sekojoši:

* ēdināšanu saistītas izmaksas projekta pasākumu ietvaros, nepārsniedzot 20% no projekta kopējām attiecināmajām izmaksām;
* inventāra iegādes izmaksas, nepārsniedzot 10% no projekta kopējām attiecināmajām izmaksām;
* reprezentācijas materiāli, nepārsniedzot 5% no projekta kopējām attiecināmajām izmaksām.

Izanalizējot 2023. gada ēdināšanas un inventāra iegādes izmaksas tiek secināts, ka % samazinājums iespējams pie ēdināšanas izmaksām, līdz ar to palielinot naudas līdzekļus tieši aktivitāšu veikšanai un saturam. Tādēļ nākamo gadu konkursu nolikumos būtu lietderīgi mainīt dažus nosacījumus iesniedzējiem, lai iegūtu plašāku projektu īstenotāju skaitu un aptvertu lielāku sabiedrības daļu, kas sekmīgi piedalītos un iesaistītos programmas mērķa īstenošanā un projektā paredzēto aktivitāšu sasniedzamais rezultāts vērsts uz ilglaicīgu attīstību.

*Skat zemāk pievienoto tabulu Nr. 6 ar izmaksu analīzi.*

*Tabula Nr.6*

|  |  |  |  |  |  |  |  |
| --- | --- | --- | --- | --- | --- | --- | --- |
| **N.p.k.** | **Projekta pieteicējs** | **Projekta nosaukums** | **Finansētā summa EUR** | **Ēdināšanas izmaksas** | **% no piešķirtā finansējuma** | **Inventāra iegādes izmaksas** | **% no piešķirtā finansējuma** |
| 1 | Biedrība “Sadarbības platforma” | Mēs dzīvojam Latvijā  | 10000,00 | 828,00 | 8% | 0,00 | 0% |
| 2 | Biedrība “Goraļ”  | Pasakas vieno tautas Rēzeknē!  | 8903,01 | 1020,00 | 11% | 0,00 | 0% |
| 3 | Biedrība “I.Kozakēvičas Latvijas Nacionālo Kultūras Biedrību asociācija” | Kopīgie svētki: Integrācija caur gadskārtu svētkiem | 9977,76 | 1995,54 | 20% | 997,78 | 10% |
| 4 | Biedrība “Zemgales NVO centrs”  | Zināt. Izprast. Pieņemt.  | 10000,00 | 983,40 | 10% | 0,00 | 0% |
| 5 | Biedrība “Jauniešu centrs Dari Vari”  | Kopdare  | 9993,50 | 1998,50 | 20% | 0,00 | 0% |
| 6 | Biedrība “Kopienu sadarbības tīkls “Sēlijas salas””  | Piederības salas meklējot  | 7332,08 | 360,00 | 5% | 725,00 | 10% |
| 7 | Biedrība “Patvērums ģimenei” | “Vienotība dažādībā” | 9781,92 | 1484,00 | 15% | 465,73 | 5% |
| 8 | Biedrība “Rēzeknes pilsētas Teātris-studija “Joriks”” | Vienotībā ir spēks  | 10000,00 | 1400,00 | 14% | 610,00 | 6% |
| 9 | Biedrība “ERFOLG” | Kultūras maratons: Vācija un Latvija ar visām maņām  | 10000,00 | 700,00 | 7% | 115,00 | 1% |
| KOPĀ: | **85988,27** | **10769,44** | 13% | **2913,51** | 3% |

*\*2023. gada dati no projektu pieteikumiem*

# Pielikums

**2023. gadā apstiprināto projektu pieteikumu saraksts**

|  |  |  |  |
| --- | --- | --- | --- |
| **Npk.** | **Projekta Nr.** | **Projekta pieteicējs** | **Projekta nosaukums** |
| 1 | 2023.LV/MTSP/01 | Biedrība “Sadarbības platforma” | Mēs dzīvojam Latvijā  |
| 2 | 2023.LV/MTSP/02 | Biedrība “Goraļ”  | Pasakas vieno tautas Rēzeknē!  |
| 3 | 2023.LV/MTSP/06 | Biedrība “I.Kozakēvičas Latvijas Nacionālo Kultūras Biedrību asociācija” | Kopīgie svētki: Integrācija caur gadskārtu svētkiem |
| 4 | 2023.LV/MTSP/09 | Biedrība “Zemgales NVO centrs”  | Zināt. Izprast. Pieņemt.  |
| 5 | 2023.LV/MTSP/11 | Biedrība “Jauniešu centrs Dari Vari”  | “Kopdare” |
| 6 | 2023.LV/MTSP/12 | Biedrība “Kopienu sadarbības tīkls “Sēlijas salas””  | “Piederības salas meklējot” |
| 7 | 2023.LV/MTSP/15 | Biedrība “Patvērums ģimenei” | “Vienotība dažādībā” |
| 8 | 2023.LV/MTSP/18 | Biedrība “Rēzeknes pilsētas Teātris-studija “Joriks”” | “Vienotībā ir spēks” |
| 9 | 2023.LV/MTSP/20 | Biedrība “ERFOLG” | “Kultūras maratons: Vācija un Latvija ar visām maņām” |

1. Latvijas Nacionālais attīstības plāns 2021.‒2027. gadam, 390. punkta pirmā daļa. [↑](#footnote-ref-2)
2. Bērns ir persona, kura nav sasniegusi 18 gadu vecumu, jaunietis – persona vecumā no 13 līdz 25 gadiem ieskaitot. [↑](#footnote-ref-3)